text: Vinden fik fat i trailer og gav den en ordentlig rusketur
  13 september 2017 kl. 09.16
  En håndværker-trailer blev onsdag formiddag fanget af vinden på motorvej E45 ved Kolding og væltede rundt i det sydgående spor.
  Vinden er onsdag formiddag så småt begyndt at kunne mærkes i trafikken. En håndværkerbil med en stor trailer blev ved 10.30-tiden udsat for en rusketur, da traileren kom i slyng og vendte bunden i vejret.
  Ingen personer kom til skade ved uheldet, selvom varevognen snurrede rundt og stod med fronten imod færdselsretningen i sydgående retning umiddelbart efter tilkørslen fra Esbjerg. 
  Den sydgående trafik på motorvejen kunne passere uheldstedet i nødsporet, mens der blev ryddet op. .
  - Vi opfordrer trafikanter med lette påhængsvogne til at passe på i blæsevejr - og undgå at køre, hvis vinden tager til, siger vagtchef Jesper Duus, Sydøstjyllands Politi, til TV SYD.
  Indtil videre advarer Vejdirektoratet alene om vindproblemer på Storebæltsbroen - men ikke broerne over Vejle Fjord og Lillebælt.
  